Umeme waua wakazi wawili katika mitaa ya mabanda jijini

Umeme waua wakazi wawili katika mitaa ya mabanda jijini 

Watu wawili walikufa baada ya kupigwa na nguvu za umeme katika mitaa miwili ya Mukuru iliyoko kaunti ya Nairobi. 
Mtoto wa mwaka mmoja na nusu alikufa alipoteleza na kugusa nyaya za umeme zilizokuwa wazi nje ya nyumba yao. Watoto waliokuwa wakicheza pamoja naye waliita watu walipoona amekwama huku akiwa ameshikilia waya wa stima. 
Kisa hicho kilitokea katika mtaa wa mabanda wa Mukuru-Hazina katika lokesheni ya Mukuru-Nyayo eneo la South B. 
Mwenyekiti wa mtaa huo, Bw David Kiarie alisema mtoto huyo alitambuliwa kama Yasin Mwathi Musyoka. 
Katika kisa cha pili, mwanaume alipoteza maisha akiunganisha nyaya za runinga baada ya mlingoti kugusa waya wa stima uliopitishwa juu ya paa la nyumba yake. 
Kisanga hiki kilitokea katika eneo la Mandazi Road katika mtaa wa mabanda wa Mukuru-Kaiyaba katika kaunti ndogo ya Starehe.